khistorydata/jeongjo-sjw-relations huggingface dataset:
정조 16년 · 목
疏略曰臣性旣鈍滯然又崎嶇涉世則觸處里礙無事而受人齮齕苟非天地之仁日月之明臨之在上臣身虀粉亦已久矣集木之懼跬步憧憧結草之願寤寐耿耿乃者林蓍喆之疏聲罪狼藉遣辭危怕直驅臣於罔測之科豈料臣生際明時命途之畸薄若是其極耶噫嘻今此星漢逆變一則公肆詬罵一則專事誣逼殆振古所未有所未聞而若其所由來則遠矣噫彼魯禧諸賊粵自戊巳年間醞釀之不足至於交煽交煽之不足至於譸張千方百計無所不至至今思之魂夢驚噩窩窟未破根葉滋蔓逮至乙丙以後醞釀交煽譸張之習愈往愈甚熾於麟謙極於夏恭而星賊之窮凶情節又印一板矣鳴呼講筵掩抑之敎聞者擧袂欲廢蓼莪而星賊則提出不忍聞之說指斥不敢言之地泚筆譏訕極口詬罵此猶未飫於凶肚逆腸則又以馬園之自下遊燕變幻處所粧出虛影必欲誣逼聖躬眩惑群聽節節陰憯事事凶狡蓋其凶疏辭語上款下款外分兩截而中實一脈此其用意豈非魯禧麟謙夏恭等劇賊種下生種護法傳神者乎見今義理晦塞彝倫斁絕詬罵誣逼至於上及而極矣輿討方張兪音尙靳此政主辱臣死沫血飮泣之時也如臣蟣蝨之賤遭罹罔極者固不敢自效於懲討之義而終若一直泯默昧然就死則孰爲臣導達於黈纊之前而狗彘亦將不食其餘矣噫彼星賊曾於數十年前與之相識而近年以來位齒相懸居住相左平居之寒暄旣闊常時之賀唁亦闕所識者惟是面耳設心之悖戾行已之陰譎豈臣所可得而知哉及其凶疏之出也臣心膽俱隕毛髮竝顫實不欲共戴一天亦豈忍更接其面而臣於玆事別有隱痛按住不得者蓋此下款事譸張誣逼之計專以馬園燈夕之遊作爲欛柄苟究厥由罪實在臣臣與星漢素不相識則已不幸而旣與之相識則詰問其旨意痛卞其誣逼然後公以懲討私以斥絕卽是常情之所必出而事理之不容已者百回思量逢着無路免不得書以要見而書辭亦不過要見而已渠又梟性多黠狼毒愈憯逆覷臣意務實其事章皇爲辭閃忽其旨臣覽未過半尤不覺體栗髮竪揆以義理固當卽地陳達以效明張之義如臺言之爲者而私札遽徹或涉猥越加之驚魂靡定回旋不得以至諫啓纔發尺牘踵上斷斷寸衷不過如此此何嘗一毫彷彿於自卞之計哉若謂臣以見事昏謬全昧周旋只知猥越未卽聲討云爾則臣於前疏亦已冒死自訟人言之來固所甘心至若誣衊我聖上盛德掩翳我聖上情事架虛鑿空指無謂有之說卽星賊萬剮猶輕之窮凶情節也凡厥臣庶孰不欲手磔口臠則今乃白地立證勒加惡名歸之於與星賊始相關通終欲掉脫者然噫人之爲言胡至此極試以星賊凶書中論斥臣叱責臣者言之人非病風喪性則豈有甘與攻已者往復綢繆同歸於滅天綱壞人彝之極逆大憝者耶天神在上焉敢誣也此際憲臺懲討之啓攙入臣姓名乃以掩護不全諱等語聲罪轉益危怖前而有綢繆之日後而有掩護之稱人臣負此極罪雖欲自立於橫目之列其可得乎伏惟我殿下以父母之慈恢天日之明臺批之諄複特敎之丁寧開曉昭晣無復餘蘊恩言鏤肺血淚被面臣雖卽日滅死更無餘恨其何敢開喙掉舌重犯瀆擾之罪而第伏念人臣之被罔測之目者從古何限而豈有如臣今日所遭者哉若使古人當此卽當刎頸剚腹以明區區寸心而臣濡忍遲徊苟延視息其亦冥且頑矣臣旣不幸而與星賊有舊面又不幸而與星賊有私札前不能逆覩其凶肚而斥絕之後不能卽徹其凶書而嚴討之致使爲君父卞明之忱反歸爲人臣䵝黜之科趁此縷喘未泯之前宜有腔血一暴之擧玆敢泥首鳴號仍卽退伏田廬席稿俟命伏乞亟降鈇鉞之誅以正稽討之罪批以諫長疏不待卿申暴之說及昭晣之敎而人皆曉然卿若與知於疏事則寧有析簡之招乎綢繆之目可謂當句內不成說況憲啓中數語由於未識事實於卿心無怍則惟當付之一笑卿其勿辭上來行公
정조 16년 · 강
命嶺南漕倉領運差使員前萬戶金擎廈待畢納拿問嚴勘監司鄭大容重推
정조 16년 · 목
戶曹以全羅監司鄭民始玄風縣漕船一隻順天境內沈沒狀本覆啓以爲今此漂着之處旣非巖嶼之險決無臭載之理跡涉殊常事極可疑監色沙格等另加嚴覈期於輸情領運差使員薺浦萬戶全擎厦漕轉法意何等嚴重而濫數裝載大違事目不善領護致此沈沒誠極駭然本職今已出代待漕運畢上納令該府拿問嚴勘防踏僉使異在豐全不着意護送臭載在於掌內依新定式拿致營門各別嚴棍護送監色嚴刑懲勵所拯穀物旣已改色分給待秋成竝與劣米太收捧上納之意分付道臣不能檢飭之失不可無警請慶尙監司鄭大容從重推考允之
정조 16년 · 목
具翼善冠袞龍袍乘輿出永淸門弘化門至觀旂橋降輿乘輿入宮大門降輿詣版位行禮仍詣宮內奉審訖詣齋室承旨李在學啓言輦路咫尺雜人甚多京兆之不能檢飭極爲未安請當該堂上推考從之出齋室門外乘輿出宮大門至觀旂橋降輿乘輿大司成金方行率諸生袛迎于路右命大司成及兩掌議進前予問兩掌議姓名族閥方行對曰東齋掌議權晙卽故判書世經之玄孫也西齋掌議卽沈厚鎭也予謂晙等曰近年以來爾等替行三司之事朝廷有一事端爾等輒一陳章不念自輕之戒反涉煩屑之歸予竊爲之悶然大抵臺疏有臺疏之體叚儒疏有儒疏之體叚各有界限毋相奪畔爾等近日擧措能免有識之譏笑乎今見爾等有此敷諭者寔出優待賢關之意爾等須悉此意轉相告曉勿復踵謬而襲非也晙等對曰聖敎若是懇摯臣等敢不對揚遂由館峴入弘化門協陽門還內
정조 16년 · 강
命司謁安福大出付訓局嚴棍重推承旨李在學
정조 16년 · 목
敎曰昨日事專由司謁擧行之未瑩以致軍兵之眩於去就當該司謁出付訓局嚴棍後草記政院之不能提飭亦甚駭然當該承旨從重推考
정조 16년 · 목
右議政朴宗岳曰適値展拜之日思及星賊之事臣等憤痛之心有倍於前日大抵此賊情節非一朝一夕之故苟溯其本則戊巳以來醞釀有素一轉而爲丙丁再轉而有今日星賊之變此非渠獨辦必有窩窟根柢其在拔本塞源之道不可不一番嚴覈矣予曰若果的知有窩窟根柢則其所究覈何待卿等之言而至今伈泄乎近日庭臣莫不斷斷以究覈爲言而予意則異於卿等予則以爲初無窩窟根柢之可言矣刑曹判書李敏輔曰星賊之絕悖窮凶實是亘古所無而至今任其偃息天下寧有是哉鳳輝之未加大辟也有姑先安置之例今亦依此爲之則王綱一脈猶可以扶持矣宗岳曰如此極逆豈可用次律重臣安置之請未免妄發矣兵曹判書李秉模曰刑判所奏雖近妄發亦可見其衷曲星賊之至凶至憯萬戮猶輕嚴鞫得情不容少緩而上下相持玩愒度日輿情之憤菀當何如也予曰近來泮儒替行三司之事予嘗慨然俄於泮儒袛迎時已有所敷諭此後則能無似此之弊耶宗岳曰儒疏之替行誠如聖敎而似此大義理關頭豈可無多士之論乎予曰大抵罕言而後可以見信體尊而後可以立紀近以此事公車日積目下爻象甚可悶然初則以今日群下未必詳知當時事故姑且任其論啓今則轉至難便之境此何等大義理而若是其無難說往說來乎若使星漢情與跡俱綻則誅之可也殛之可也竄配以下非所可擬萬有一不然而置諸疑信之科硬用大辟之律則寧有如許刑政乎予初則泛看其疏故有近來無此作云云之批矣及見刑判疏後始覺其所以然不必然等句語似非無心用之者七字之批誠爲未安故向命拔之者此也然渠之情跡旣未能目睹且語犯莫重之地今若不加窮覈遽爾用法則殊非審克之議設或盤問豈有納招之理渠之一疏猶不忍見矧何忍更以此發問目而訊鞫也粵在先朝乙亥諸賊必皆一問後處分者卽是大聖人與奪造化之權予豈不仰體而至於柳星漢則不然渠若一直發明則其將勒捧侤音乎向來刑判疏批中乃借麟經之筆乃試太阿之柄云者卽丙申以後初有之批予豈無意而然也丙申諸賊卽亘萬古終天地之劇逆而渠輩所爲於予何有至於今番事語逼於莫重之地卽是丙申後初有故刑判疏批不得已有所提及矣不以近戚而擬八議之法亦是帝王家成憲麟漢卽至親而猶且加律韓鍮不知故於奉朝賀有所云云矣獜謙諸賊以予聽政之事來逼於予而予猶無一言可否及夫執其跡而得其情則予不得已有處分今以渠疏上款事屬之於莫重之地則尤不可輕先處分至於下款語則亦非如是論啓之事此後章奏拔之好矣宗岳曰儒疏旣云在家凶言殆有甚於凶疏則此非自唱自和之事必有聞之之人一番査問斷不可已予曰儒生豈可緘問乎若以誣人責之則必有捲堂之擧此予所以持難也校理尹光普曰星賊疏中始曰別有微意次曰不必然次曰因噎廢食其下曰豈不念其不可不可二字尤豈非至凶至慘乎予曰其疏果有不可二字耶光普曰有之矣批旨中七字之刪去臣固不勝欽仰而第念此七字上言皆由中文不飾外八字亦是自上闊略賜批處亦望還收焉予曰此外更無礙眼處乎光普曰批旨全篇旣是優批盡爲還收宜矣予曰俄以八字還收爲請今以全篇還收爲言何乃前後矛盾也予問宗岳曰今日錦城尉致祭當請縉紳耶宗岳曰臣叔規模自來謙挹故此等事不欲張大爲之矣予曰近來之廢却慶弔便有蕭索之意此非升平美事向來舟橋成後董事諸臣之特使遊衍不徒爲酬勞而已不無寓意者至於洗心臺之設置亦非爲尋常登臨之地卽出寓慕之意兵判序文中亦言其槪大抵人和則天地之和應遊嬉雖係小事亦有關於世道近日俗尙頗覺蕭條絕無宴會遊衍之可以導達和氣者此非美俗此後則先自卿等務盡和豫之方也予謂惠堂金尙集曰持此嶺南鹽田狀本往問于左相草記稟處予於左揆姑不勉出臥閤論道固自無妨如有可議事則諸宰就問亦無不可須以此意傳及也
정조 16년 · 강
命沃川等七邑麰還待秋作租
정조 16년 · 목
右議政朴宗岳啓言忠淸監司朴天衡狀啓以爲道內穀物數爻不均未租數少處每患難繼麰麥數多處及爲民弊沃川等七邑驛還麰六千五百石就分給條中待秋成以租收捧事請令廟堂稟處矣以年換租在民國有益無害請依狀請施行從之
정조 16년 · 강
命南漢春等都試待秋合設
정조 16년 · 목
右議政朴宗岳啓言守禦使吳載純狀啓以爲南漢守堞軍官都試每年春秋設行而應試武士皆是業農之民屢日赴場廢農可悶春秋竝設已多其例今春都試待秋合設事請令廟堂稟旨分付矣待秋合設旣有已例請依狀請施行從之
정조 16년 · 목
右議政朴宗岳啓言疏批存拔之請體叚不輕而況懲討大論關係甚重者乎校理尹光普須日旣請凶疏批旨中七字刪去今日又請八字刪去其言則固是而其意如此則何不於當初竝擧而續續請政事涉屑越仍又請批旨還收卽席之間忽變前說首尾橫決殊涉訝惑請推考從之
정조 16년 · 강
罷前承旨申獻朝職仍命秋曹殺獄議啓更爲書入
정조 16년 · 목
刑曹判書李敏輔啓言頃者傳敎一獄兩犯中分首從議處爲敎故臣等以呂士玉爲正犯朴東春則請以重勘矣及奉啓下傳敎則更加嚴刑期於得情爲敎何以爲之敎以承旨事每如此良可駭然議啓更爲書入右議政朴宗岳曰殺獄文書啓下判付何等重大而在院之臣初不照檢有此違格近來喉院擧行類多如此極爲駭然請伊時承宣罷職從之
정조 16년 · 강
命錦城尉孫朴齊一初仕擬入
정조 16년 · 목
敎曰今日卽錦城尉禫祭日也親撰祭文旣命承宣往奠而典型日遠日泯事跡愈久愈彰大抵內有擎天之烈外有蓋世之勞者惟都尉內外見之況仰念先朝鍾愛之特異何惜其孫之一命乎且曾有承傳錦城都尉孫朴齊一今日政除職如無見窠敦寧參奉一窠加設擬入事分付銓曹
정조 16년 · 강
遞承旨李壽咸以安廷玹代之前望也
정조 16년 · 강
以李在學爲刑曹參判前望也
정조 16년 · 목
以尹弼秉申耆金孝建爲承旨鄭存中爲大司憲姜忱爲執義金星甲爲掌令韓致應李運行爲正言李亨元李鎭復爲同義禁朴齊一爲懿陵參奉
정조 16년 · 강
命金海等兩邑鹽稅特爲蠲減
정조 16년 · 목
慶尙監司鄭大容狀啓以爲金海鳴旨島鹽田中官屯驛位詳細摘奸年前減稅時獨漏委折査報之意知委該府昌原迎日之蒙減事實亦令査報矣金海府使金蓍耇牒呈以爲鹽田時起結數四十一結三十四負零內明禮宮屯爲二十結三十一負零司僕寺屯爲六十四負零戶曹屯爲三負零自如驛位爲十九結三十三負零黃山驛位爲一結一負零疊稅委折及獨漏事實査問島民考諸往牒則乙巳六月因迎日縣島民上言自備局行會昌原金海一體行査故三邑鹽田中民結屯結區別狀聞其後因啓下關道內列邑遍加査問則鹽盆所在十八邑中昌原金海迎日等三邑獨爲疊稅自營門論報備局丙午三月因回啓關三邑鹽田之疊徵土稅竝許減給矣丁未五月戶曹啓下關內昌原等三邑鹽田元稅雖許減給宮屯係是有土免稅不可混減未收稅錢依前上送云云蓋此鹽田錯雜於宮屯驛位之地宮屯則以鹽折價納稅驛位則以錢納稅而外此釜稅又爲備納鹽出於一土而土與釜各有其稅䔉山倉公鹽又取辦於斯民安得不困乎宮屯驛位之蠲減給代惟在朝家處分而至若釜稅自是均廳所納今此兩島釜稅若許蠲減則島民蒙惠實爲無窮之幸云迎日則民結三十二結三十九負零果爲蒙頉而忠勳府屯結八結零還復納稅亦如金海云昌原則更無疊徵之冤云矣大抵鹽弊比前滋甚一土兩稅又是鹽民難支之痼瘼一島之中均是鹽田而或以民結蒙頉或以宮屯驛位而因循疊稅在島民果有向隅之歎到今矯捄之策不出乎兩稅一減而宮屯旣是有土驛位所關自別劃給代土然後方可許減而至於釜稅邑無定總隨時增減金海迎日兩邑鹽田釜稅竝爲許減屯稅驛稅使之辦納恐爲蘇弊之道請令廟堂稟處備局回啓以爲鹽出一土而土與釜各有其稅不特爲島民難支之弊在聖朝薄賦之政固所當恤而宮屯係是有土不可公然無稅馬位所關自別其所區處旣甚難便惟釜稅之特許蠲減在均廳所損不至大叚在鹽民爲惠奠大金海迎日兩邑鹽田釜稅依狀辭減給之意請分付該道該廳允之敎以均廳事目雖曰至嚴此亦爲民祛弊因法信令之聖意而且來頭均錢如優足雖直減一年之稅亦可之敎記昔侍側之時尙有承聆者況兩邑鹽稅爲海民疊徵切痼之弊而創定法令之聖意又若此則今若膠守無通變之方是豈仰體之道乎況爲統閫支放量劃鹽盆之稅又況爲民權減乎兩邑鹽稅特許蠲免如是之後更以弊之一字登徹則道伯守令下義禁府重繩當斷不饒貸大抵均稅雖除操縱若前民豈蒙實惠此惟在卿敷說批答餘意拔例嚴飭之如何卿其知悉
정조 16년 · 강
大司憲鄭存中陳疏賜批仍命許遞
정조 16년 · 목
疏略曰噫嘻柳星漢一疏隱暎陰憯不啻無禮於君上而已則臣之時居臺職緘默翫愒未效逐鳥雀之義者實是鷹鸇之不別也儒臣刊削之論猶屬末勘臣方愧訟之不暇何敢抗顏開口厭然爲息補之計而第拿鞫之請尙此靳允王章莫伸輿情愈激此時臣子又何敢言私義而廢公議也哉噫彼星漢之千罪萬惡前後盈車之牘臚列殆盡今不必架叠而雖止於誣逼聖躬尙不可一日容貸於䨱載之間況其微意廢食等語尤何忍萠於心而登諸文字乎重臣批旨中言與跡俱綻擧皆誅討之敎有以仰大聖人欽恤之至意而古人於告君之辭一字之誤尙稱死罪至若禁苑駕前之說全然落空自歸捏造疑眩聽聞自陷大戮眞贜畢露十目難掩伏乞亟允臺請設鞫得情夬正典刑臣於臺職從前難進之狀聖明業已俯燭今此所遭又添一膜鐵限伏願亟降威罰批以不允情勢似然許遞
정조 16년 · 강
命寧嬪房蘆田給代自戶曹從便區劃
정조 16년 · 목
戶曹啓言內需司寧嬪房手本以安岳郡所在該房蘆草場每年收稅三百兩錢而其後泥生漸多甲申爲始定稅六百兩矣草場折半移劃造泡寺位田故本宮尤無成樣之路稅錢依前上納之意單子入啓而判付內有以此移報戶曹付之畿營査實果如所告則相當代土自戶曹覓給亦或一道以此知悉擧行之命矣發關畿營査實則卽到回移內本道無以詳知故移文海西矣該道回移內枚擧該邑所報以爲今春京監金忠國打量時此蘆場與他各宮之元結有異所當竝爲移劃而旣云寧嬪房土地則全數量入亦涉迫切限折半移劃云而前郡守決折內本郡旣無可考文蹟而參互事理則其外帳付結折給明白無疑而前之三百兩收稅今爲六百兩之說已著於民言次次泥生昭不可掩今此移劃事係莫重決不可仍循掩置依所告折半移劃而蘆場都數四十八結二十八負零內南一半二十四結九負零屬之本房北一半二十四結十九負屬之造泡寺至登御覽成册云而取考該房文券則買得時結數爲二十六結零矣今此造泡寺移屬結數本非元田係是泥生此等數外土地恐不必代土請姑置之敎以招致宮屬歲入足能相當於接濟則依草記施行否則論理回啓又啓言招問宮屬則以爲本宮一年稅入錢不過一千餘兩租未滿百石故祭需與所屬等逐朔應下本房修補等節每有不足之患而今番所減爲三百兩則錢邊只有八百餘兩實無繼用之道云今此折半移劃之地雖是當初買得數外泥生之處該宮之收稅六百兩至於三十年之久用度排比已成規例今減其半則其所不足事勢似然不可無變通之道而相當土地猝難求覓移劃二十四結零價依民結免稅例請自臣曺不煩經費從便區劃以爲給代之地允之
정조 16년 · 강
京兆以病民賙賑姑觀癘氣熾息隨時擧行啓
정조 16년 · 목
該府啓言目今四郊出幕之病民都數不過一千七百餘名比年前熾盛之時旣不滿三分之一其中已差向差爲千餘名今若區別其飢不能抵病之類有賙賑之擧則已差向差者不無希覬仍留之弊査出之際虛實相蒙勢所必至賙賑之節姑觀癘氣熾息與否隨時擧行恐爲未晚故往復大臣則大臣之意亦如此矣
정조 16년 · 목
狀啓以爲連接各邑鎭所報則饑民形色益臻蘇醒之境擧有全活之望而見今還賑餘巡無多際此賙救宜加悉心之意連爲勉飭去月終巡饑口穀總修成册上送賑恤廳○尤甚邑鎭鐵山府飢口三千一百四十六折米九十石七斗四升醬七石九斗一升零○粥大米二石十四斗七升零醬六斗二升零藿四百四十八立半宣川府飢口一千八百二折米五十三石一斗九升鹽四石九斗二升零○粥小米二石十三斗六升零醬九斗藿四百五十立龍川府飢口五千二百六十七折米一百五十九石十三斗三升鹽十四石六斗三升零○粥小米五石六斗八升零太三石七斗六升鹽十三斗四升零龜城府飢口三千六百三十一折米一百七石十二斗一升鹽九石六斗八升零○粥小米五石十四斗零鹽五斗二升零宣沙鎭飢口三百二十二折米九石六斗九升醬十二斗二升零○粥大米五斗三升零醬六升零藿五十一立半阿耳鎭飢口二百八十一折米八石八斗二升○粥小米七斗二升鹽七升零車嶺鎭飢口二百二十三折米六石十斗一升鹽八斗八升零○粥小米三斗三升零太二斗二升零鹽四升零牛峴鎭飢口二百七十八折米八石三斗五升醬十斗八升○粥小米四斗零太二斗七升零鹽五升零彌串鎭飢口一百十九折米三石六斗五升鹽四斗三升零○粥小米二斗七升零安義鎭飢口一百八十七折米五石九斗七升醬七斗五升零○粥小米一斗二升零太六升零鹽一升零西林鎭飢口一百十六折米三石四斗六升鹽四斗一升零○粥小米一斗四升零醬二升零藿十七立半植松鎭飢口一百二十二折米三石九斗三升醬四斗七升零○粥小米二斗九升零鹽二升山羊會鎭飢口一百四折米三石三斗九升鹽四斗五升零○粥小米一斗七升零太一斗零鹽二升零之次邑孟山縣飢口五百三十三折米十六石二斗八升醬一石六斗九升零○粥小米四斗九升醬一斗九升零藿一百十五立四月中巡飢口一萬六千八百五十六內七百八十八口付還及傭役拔去六十三口追付終巡實飢口一萬六千一百三十一折米四百七十九石十斗二升鹽三十石十斗九升零醬十一石六斗五升零粥大米三石五斗一升零小米十六石四斗二升零太三石十四斗三升零鹽一石五斗九升零醬一石三斗零藿一千八十二立半
정조 16년 · 목
具翼善冠黑圓領袍乘輿出集成門至朝宗門降輿就洌泉門外版位行四拜禮仍詣奉室及壇上奉審訖出朝宗門外乘輿由集成門還內
정조 16년 · 강
罷承旨尹弼秉職以李晩秀尹行元爲承旨竝前望也
정조 16년 · 목
敎曰寶劍望筒昨已點下而望筒初不照察出宮時不爲待令乃反煩稟事極駭然該房承旨罷職
정조 16년 · 강
召見藥院提調及閣臣于誠正閣
정조 16년 · 강
推修撰金翰東仍命牌招入直
정조 16년 · 목
政院啓言修撰金翰東謂有情勢陳疏徑出原疏才已退却矣所當直捧禁推傳旨而此與無端徑出有異請推考仍卽牌招入直允之
정조 16년 · 강
以李太亨爲應敎李殷模爲副應敎申馥李明淵爲校理李貞運金羲淳爲副校理南公轍李儒慶爲修撰朴宗來金熙稷爲副修撰竝前望也
정조 16년 · 목
政院啓言修撰金翰東牌不進罷職傳旨今方捧入而校理尹光普疏批未下李魯述在外玉堂上下番俱空請政官牌招開政差出敎以竝許遞前望單子入之待下批牌招察任近來玉堂請牌酬應苦矣今番則無敢違牌事各別嚴飭以太亨等批下
정조 16년 · 목
以玉堂牌去來不善申飭也
정조 16년 · 강
召見藥院提調鄭昌順于重熙堂
정조 16년 · 목
昌順曰膈候今雖少勝猶有往來之候湯劑今方待令而更限三貼連爲煎入恐好矣從之
정조 16년 · 강
命政院招致前玉堂金翰東及嶺儒李㙖以下敎曉諭疏儒還鄕時令賑廳給糧仍命銓曹遞㙖職名金熙澤李敬儒等次次收用
정조 16년 · 목
敎曰凡今諸臣必知予近日貌樣疾病則猶屬餘事見嶺儒疏批之後若以不忍聞不敢道之事復有章疏之擧是豈道理之所敢出乎設令當此可言之會眞有一陳之心者在京何去而觀望却顧見嶺儒假借之擧然後不顧苦心不念至慟看作茶飯說話互相紛然者尤豈可成說乎近日三司章疏及所謂方外儒生之疏萬萬未安此所以隨呈還給者也今番一二疏章之酬應卽萬萬不獲已之擧也大抵柳星漢無知妄作之擧必因年來過加忌諱後生少年無以知本事之所重故以生道示人之意忍而酬應矣若於嶺疏後擧必曉然知予意所存一味如此則反有屑越而瀆䙝者着帽者有李得臣例儒士則又有先朝員顱方趾處分以人情天理言之自上所以處之者豈不若群下而然哉此非付門將阻搪之事諸臣皆有族黨焉有知舊焉自當轉相告諭設有必欲爲之者涕泣而止之期於初無來呈者雖以政院言之以此事陳章者豈可開見乎此非形諸絲綸之事也又非分付各司之事也令諸臣知悉前玉堂金翰東之昨日徑出聞由於嶺儒之尙不下去云嶺儒再疏後又有何加於此之言乎員廬方趾之敎已悉於批旨而今此下敎之申申寔出於待士之意前玉堂金翰東雖在罷散中使之冠帶常仕與疏頭李㙖招致政院以此下敎詳細傳之嶺儒嶺儒聞此必當當日捲歸本鄕令賑廳給回糧參奉李㙖之辭官其意可尙一番副其意遞給從後收用亦無不可此意亦令言于銓曹卽爲草記遞給近來除職不出石竇之外方方人才何以知之而適因封章上來見之升堂諸儒中金熙澤李敬儒擧止容貌決非草草人物分付銓曹次次收用此則異於李㙖之除職渠輩焉敢辭官若辭官則此大關紀綱嶺儒自嶺儒國綱自國綱當有別般嚴處亦令知之○賑廳啓言依下敎嶺南疏儒下去時糧資使之受去則儒生李㙖等以爲飭敎之下不勝惶戲而群情抑欝亦不敢遽然退歸歸計旣未自定則回糧有難祗受云姑不得擧行敎曰不必如是聞其還鄕然後予心當少舒以此意嚴飭回糧如不受先爲優給留糧而若此則必當下去下去後給糧形止更爲草記
정조 16년 · 강
罷吏曹前參判金憙職
정조 16년 · 목
吏曹以懿陵參奉李㙖身病添苦啓請改差敎曰公格至嚴則以一銓官意見爲此無於例之擧者有關後弊朝筵始問而知其爲白徒參奉欲爲處分矣草記際到當該銓官罷職出肅爲祀典呈狀知廉隅嶺人之不負讀書之俗誠可嘉依願改差
정조 16년 · 강
遞校理李明淵修撰南公轍施副校理金羲淳副修撰朴宗來不敍之典
정조 16년 · 목
因明淵等牌不進罷職傳旨敎曰申飭之下焉敢若此致煩酬應乎衆所共知情勢者許遞其餘施以不敍之典
정조 16년 · 강
推吏曹參判李在學敍前應敎李太亨
정조 16년 · 목
政院啓言昨日玉堂點下中應敎李太亨方在罷散而吏曹前望以司果懸註故罷散啓辭不爲擧論以至循例出牌違牌蒙勘請當該銓堂推考李太亨違牌自在勿施而原職名旣是罷散中蒙點何以爲之允之敎以敍用
정조 16년 · 강
命金吾時囚李顯民姑放忠淸前監司朴天衡待交龜拿問査奏
정조 16년 · 목
禁府啓言定山前縣監李顯民原情以爲本邑設賑之初營門賑穀未及劃給歲初飢民已有流丐之形故先用私穀略綽分給勸諭以安集之意及其營穀二百八十石劃下之後亦用其數自備合爲五百六十石而計穀抄飢其數爲六百七十二口而自正月第一巡至三月第四巡依元數分給自三月第五巡始因營甘査拔男壯之歸農者其數爲三十二口而仍有査入飢民十二口則査拔之數止於二十口而自四月第七巡至閏四月第八巡査拔飢民爲九十口而前後査拔合爲一百十口終始受賑之數卽五百六十二口故畢賑成册所報飢口不用其最初飢民六百七十二口之數而以五百六十二口之逐巡受食者準總磨勘則營門別無執頉誠如道啓飢民之終始受食者絕無而僅有至於九面嗷嗷云則定山之於營門相距一舍之地夫何多民嗷嗷之形無聞於八巡分賑之除始聞於撤賑修啓之日彼五百六十飢民無恙俱存若問二百四石私穀受食與否則事之眞僞不難辨而至若有其名而無其人一款未知其人之爲某姓名之爲誰則渠莫可以臆對而賑飢成册中元無不受賑之別人若然則監色形訊之時何不以某某之虛錄發問而徑入於論啓中乎區區自明之端斷斷無他而道臣論啓若是丁寧莫非渠之不善奉公之致云矣請刑推得情敎曰五千口二百石之說非不知太欠別白而都計各計與公穀私穀難以領略故道狀不得已循例啓下矣觀此爰辭雖似分疏亦頗其然設令該倅有所犯手於飢民口吻中物名以道伯坐在一舍之頃不言於就哺之時追勘於畢賑之後者豈不節節顚錯乎民隱之大關係不可只令行査當該前道臣待其交龜拿問査奏而私賑七邑之中邑邑善賑獨定山不善賑乎此一款竝以添問目取招而此囚則姑放以待結末又啓言旌義前縣監李甲龍原情以爲島中馬政最爲緊務而牧養之節不能檢飭今於遞歸六年之後有此欠縮追論之擧不職之罪自知難免云矣請刑推得情敎以功議區別以草記考律勘放又以李甲龍罪杖一百收贖告身盡行追奪功減一等放送啓允之
정조 16년 · 강
命咸陽等邑寺奴身貢從民願收捧
정조 16년 · 목
慶尙監司鄭大容狀啓以爲咸陽安義居昌山淸等邑寺奴身貢錢布間從民願擧行後牒報之意枚擧知委矣四邑之報今纔齊到而居昌則今年奴貢依昨年例關文未到前以代錢收捧上送而明年爲始以布收貢云而咸陽安義山淸則關到之後詢問民情咸願純布云故從民願收捧敎曰依狀請施行事令廟堂分付奴婢事待諸道齊到當自廟當回啓矣比總則不待回下爲先依新修啓總數收貢事分付諸道及戶曹內需司各衙門惟北道狀啓尙不來到云果然乎問于該道草記
정조 16년 · 강
召見諸承旨及前修撰金翰東于誠正閣
정조 16년 · 목
予謂翰東曰嶺儒何日當下去云也翰東曰臣以昨日口傳下敎往傳於諸儒則相顧無言徊徨抑塞以爲下敎雖如此齊日前萬無下去之意云矣予曰昨見賑廳草記則回糧不爲領受云渠非山林則賜與之物敢論受與不受乎以嶺儒之故雖不處分國體則萬萬未安矣大抵嶺儒疏予自有深量雖不得一一依施而義理則因此闡明未可曰言不行矣日昨疏儒之引見也予之神思掩抑且値夜深有一語未提及者粵在甲申先朝有下敎於予史官記之矣昨筵亦有因言端言及於內局提調者爾其問之也李㙖之辭職不負嶺人讀書之功固可尙而此後除職又豈有可辭之義乎
정조 16년 · 강
以許任爲南兵使申大顯爲會寧府使竝口傳也
정조 16년 · 목
敎曰近因難於酬應欲爲下敎而未果此亦民事不可緩況矯弊之時不可不擇差南兵使報瓜之代令該曹以有聲績可合蘇弊之人口傳拔例差送事分付又敎曰會寧府使之代以在京無故人令該曹口傳各別擇差待下批仍令當日辭朝
정조 16년 · 목
敎曰翰林中被罪人蕩滌敍用令該曹今日政還付待下批牌招入直○以黃昇源徐邁修尹行任爲承旨鄭存中爲大司憲林道浩爲執義李身晦爲司諫權儐爲掌令崔重圭爲持平姜世綸李肇源爲正言李祉永爲校理金翰東爲副校理尹光普爲修撰沈興永爲副修撰趙宗鉉爲知義禁徐龍輔爲刑曹參判申啓文爲海美縣監徐有聞藝文待敎單付許▣爲京畿水使○因都監中軍望筒敎曰觀於望筒可知乏人因此思之年富力强者只有李得濟申大顯任嵂等數人苟艱如許合有變通前中軍申大顯仍任該倅今日政各別擇差仍令當日辭朝○以趙㠎爲會寧府使
정조 16년 · 강
命未下直監司閫帥守令皆令當日辭朝
정조 16년 · 강
召見忠淸監司李亨元于誠正閣
정조 16년 · 강
飭嶺南伯漕船沙格及色吏另加擇送
정조 16년 · 목
忠淸監司李亨元啓言嶺南三漕倉剙立之時規模嚴密各船都沙工與格軍必以慣習水路根着有實者擇定至於領船色吏亦以勤幹信實者差遣故果有其效近來漸不如前臭載之患至於今年而極矣蓋沙格與色吏定例所給越海之糧極其優厚故人爭願屬不無奸弊爲都差員者亦拘顏私多有違式之事云揆以事目本意寧不寒心請令廟堂嚴飭該道沙格則必擇年久慣水者色吏則亦以信實者另加擇送無違當初事目敎以出擧條令廟堂各別嚴飭
정조 16년 · 강
命義嶺德溟兩廟致祭以六月初四日爲之文忠公鄭夢周贈參議鄭保墓致祭以同月二十五日爲之
정조 16년 · 목
禮曹啓言淮陽府義嶺德溟兩廟致祭吉日六月初四日爲吉云請以此日設行從之敎曰祭文當親撰而令畿邑郵官守令各其地方次次齎傳傳于東伯招致該倅傳香事分付道伯又啓言文忠公鄭夢周贈參議鄭保墓致祭日子來六月十二日而其墓在於龍仁請以此日設行敎以以二十五日爲之
정조 16년 · 강
命守門將及集賢弘化銅龍門把總哨官過齋前除單循次入直
정조 16년 · 목
因兵曹入直守門將望單敎曰限過齋輪回循次入直集賢門把總弘化門銅龍門哨官等皆是領軍哨官及把總五人過齋前亦令除單循次入直事分付番將及局別將亦不過循次之番依此爲之事分付
정조 16년 · 강
領敦寧洪樂性以方帶禁營都提擧不得兼管御營陳箚乞遞賜批免副
정조 16년 · 목
批以兼綰事所請依施仍命遣史官傳諭
정조 16년 · 강
遞承旨黃昇源罷承旨尹行任職以金履翼申獻朝代之前望也履翼尋命勿施
정조 16년 · 목
政院以都承旨徐邁修資是通政昇源資是嘉善而都承旨例不得降付啓稟有是命行任違召例罷也
정조 16년 · 목
疏略曰臣於見職乍遞旋切輒事冒膺不敢言私者誠以星九兩賊之啓未蒙兪音則人不得爲人國不得爲國晦塞之義理日益晦塞斁絕之倫綱日益斁絕故鎭日詣臺粗效沫飮之忱而誠未仰格天討尙稽臣每當傳啓之除從承不允之批益不勝腐痛抑菀直欲溘然而無知也星賊之情節未覈九賊之當律未施以致窩窟根柢之迄不究得似此國綱似此獄體古今天下寧有是耶伏乞穆淵深思亟允群請使今日臣子得以自廁於橫目之列焉噫嘻戊己以來許多劇送之窮凶絕悖剮戮刃磔尙且不足思之膽掉言之髮竪而其中逆臣李顯重之負犯又何等至凶至㦧而王章未加於生前官爵自如於身後輿情痛惋去而益深臺閣之臣方擬次第論啓竝與上項諸賊同請追施當律少伸積年憤菀之忱而目今顯重之子圭永渠以凶醜之種賊性之悖戾行己之屭慝爲世指目厥惟久矣方當懲討之時固宜縮伏竢勘而乃敢自同無故晏然偃處出沒無常蹤跡閃忽聽聞所及莫不驚駭近來隄防雖曰不嚴豈有若此之無忌憚極凶頑之類乎送臣之悖子不可一刻置之於輦轂之下臣謂送臣顯重子圭永亟令攸司爲先施以絕島定配之典斷不可已也批以李圭永事依施
정조 16년 · 강
罷承旨徐邁修職以趙尙鎭黃昇源爲承旨前望也
정조 16년 · 강
重推捕將趙圭鎭別監金景㴠絕島爲奴
정조 16년 · 목
司鑰金益重手本以爲別監金景㴠渠之同生景淵被捉捕廳爲先除下敎曰近來掖屬貌樣無非化外之物而作罪多端甚至於竊發之擧則捕將之不卽直爲囚禁者萬萬駭然當該捕將爲先從重推考犯者出給該廳比閑雜人加等照律贓物盡推後絕島爲奴大抵竊發之習不能痛禁專由於捕將之不能盡心左將則尙餘手叚所絕駭者曾經將臣者之不欲致意也國綱之外大係都下民隱則何必每勤飭敎此後考勤慢提飭事另加留意擧行事招致備郞傳于大臣
정조 16년 · 강
命永柔縣民畓僞券盜賣人尹聖烈嚴刑定配
정조 16년 · 목
備局啓言郞接平安監司洪良浩所報則以爲戶曹因內司啓下牒呈宣禧宮手本以永柔縣通西通五里所在田畓一百十五結土地卽海嵩尉房立案築筒處今歸民土子孫微弱不能收拾欲賣本宮其間事實從公詳査報備局事有所行關故査問該邑後該縣令牒呈一一謄報云矣取見報辭則尹聖烈之締結京外無賴輩隨時變幻粧撰文券或納官府或賣宮房橫侵民田訟輒見屈非止一再前後文案昭然俱在假如尹哥之言明是海嵩尉築筒之地已作民田累世相傳之後決不可奪此與彼況且海嵩房築堰立案在於崇德順治之間民人等轉相賣買在於萬曆天啓之時則年代逈絕先後判異其爲民田的然無疑蓋此土地在於本縣蓮下通海蘇湖三面之間潮水出入之浦口而築筒旋破依舊成海過七八十年之後尹得麟稱以自家之筒放賣於肅川民人金振鐸李震杓等處而右人等與浦邊民人相訟見屈其後辛亥得麟又賣於耆老所而自本所摘奸則堰無築痕畓是民命故其時縣令論報營門逐送差人又於丙子更欲起訟下來而身死平壤地則其主人崔晃者收得本文記連結金祥重林德培等稱以寧嬪房買得圖出戶曹關文而與本縣座首楊震恒潛自符同占奪民田畢竟受刑狀聞定罪逮至丁丑以內司買得行査本道而因該道臣狀達買得文書依續典勿施作俑人照法勘罪事自廟堂稟處竝依道臣所請施行又至庚辰自忠勳府買得而本道防報又於己丑自龍洞宮買得又於辛卯自宣禧宮買得而自該邑論報營門俱爲勿施矣前後事實如此而今於年久之後尹聖烈假托未推夤緣雜類欲賣宮房有此起鬧之狀萬萬痛駭其罪狀令秋曹或該道道臣隨其所在捉來照律定配以懲日後陳告者之朝家飭禁何等截嚴而肆然作俑極爲狡惡請依律勘處丁丑年民人處決給立案一張外所謂尹哥僞造文蹟一竝收聚使之官庭燒火永除痼瘼允之敎曰日前於平壤田莊事有別般處分卿已見之乎觀此草記此事甚於平壤事尋常訟理循例決給者名以回下公事則猶不敢更事作奸況申目判付事體尤何等嚴重則敢以此事起訟於此時尤萬萬痛惡陳告人一一査出勿問首從令刑曹捉來嚴刑取招照法痛繩卽爲草記事分付下去司差果以何許事端尋出之人則忍於申目決處之事敢欲挺身圖利乎渠等雖不足說痛惡則十倍於奸民令道臣嚴飭地方官大會民於場市以其罪狀曉諭後各別嚴杖仍以此意關飭該道更以此事發口起訟者直爲刑配後狀聞事分付
정조 16년 · 강
備局以榮川郡弊瘼回啓
정조 16년 · 목
備局啓言慶尙監司鄭大容條列榮川郡三條弊瘼狀啓有草記稟處之命矣取見其狀本則所論三條卽軍政田政穀簿也本郡以四五百應役之戶簽三千名納布之丁其隣族之侵疊役之苦不待多言自可洞悉旣聞之後固宜盡心矯捄而顧此軍弊今之八路何處不然雖以近日北關嶺東一二狀聞言之輒請自他道來者竝爲還送本邑此實出於我躬不閱之意而廟堂覆啓之不得許施亦由於千思萬量終沒好榮之致今於榮川事亦何以異於是乎道臣狀啓旣以道內則還送與移定間自臣營參量加減推移變通爲辭營門旣有所量宜變通則本郡之弊自當漸祛他道來七名軍丁之仍舊與還送似無大叚損益此則依前置之至於束伍則此非納布搜得不至甚難裒多益寡專委道臣使之便宜擧行田政則雖曰關係莫重被災之後復舊無策則虛結白徵實非懷保之道依狀請二百七十九結四十負三束特許永災從實許頉之意分付度支而今雖沙礫堆積日後次次開拓亦必有時雖曰永頉每年另加審察隨起還實之意亦爲申飭道臣單代穀之從時在改錄本道多有特恩許施之處恐不可異同依狀請一例釐慗使民息肩之意請一體分付允之
정조 16년 · 강
命關西各鎭還弊依備局回啓釐正柔院僉使尹進五嚴棍充軍
정조 16년 · 목
備局啓言卽見平安監司洪良浩狀啓則所論各鎭反作虛錄荒麤腐朽等項最爲鎭民莫可支吾之崇鎭勢莫可收拾之端雖以折米言其數極夥然此非自下敢爲直請蕩減者江州狀啓覆奏中旣請博詢以處故今此論列只以列鎭之當年已還分及荒麤簸揚後實粒庫中所稱精實者磨鍊較戶之需矣義州所管淸城等六鎭以時存還分及精實者較諸民戶則自可相當蓋若千加分與郡移名色不當以蕩減擬議別無爲弊之端而玉江鎭所餘還穀三百二十石零依地方官所請使之移付邑倉爲宜昌城所管昌洲等六鎭或有戶穀相當處或有民多穀少處而雖穀少處郡移名色若皆捧入庶可有補如是而猶且不足則以本府還穀依其數折米區劃楚山所管阿耳等三鎭內山羊會戶穀相當無容更議阿耳則較量還分所餘爲一千餘石車嶺則不足爲三百六十餘石以阿耳之多益車嶺之寡極爲便好但七百餘石猶有餘數而阿耳處在鴨綠江上山頂最高處四無隣近州郡移轉非所可論減分增留毋或如前流弊之意各別申飭牛峴鎭則査官結辭旣以精實無頉爲言且取見牛峴前僉使柳文養疏本則其所說弊只及於山羊會等處本鎭則別無擧論其無頉可知道臣狀啓旣已回啓則其疏所論不必更爲枚擧安州所管老江鎭較量還分餘穀爲六百餘石而本州民人則以還多爲痼弊決不可添送依地方官所請移送本鎭屬水軍所在各邑使水軍糶糴則無前之弊又必層生六百餘石區處似不甚難傍近州郡還穀不足處量宜分劃之意分付道臣龍川所管彌串鎭較量還分餘穀爲三百石零此則移付本府近倉無妨鐵山所管宣沙等二鎭內西林鎭戶穀相當無容更議宣沙鎭較量還分餘穀爲三千四百餘石此則決不可仍置俾爲絕苦之弊而三千餘石穀物雖欲益寡其勢必不可成雖欲作錢鳩錢必無其路減其所分增其所留或可爲捄弊之策乎分府道臣與地方官及該鎭將爛漫商議其所區處使之更爲狀聞至於身彌島移置鎭穀年年增加使島民莫能支堪事極可駭此後則原數外耗條逐歲還還本鎭之意另加申飭朔州所管仇寧等二鎭內仇寧則較量還分餘穀雖爲百餘石不必更爲區處至於幕嶺較量之外餘者爲一千七百餘石此則不可仍置其所區劃之方依宣沙鎭例使道臣更爲狀聞順川所管龍淵鎭較量還分餘穀爲七百五十餘石傍近郡邑如有還穀不甚夥多處量宜分劃似無不可雲山所管委曲鎭較量還分餘穀不過爲百餘石不必更爲區處碧潼所管林土等五鎭內林土鎭較量還分餘穀爲一百三十石零小吉號里較量還分不足爲五十石以林土所餘劃給爲好楸仇非還分不足爲一百八十餘石小坡兒不足爲三十石零廣坪不足爲三十餘石右項三鎭不足以本府付近倉還穀各爲分劃之意分付郭山所管壬海鎭較量還分餘穀爲一千四百四十餘石此則決不可仍置其所區處亦依宣沙鎭例狀聞事分付渭原所管吾老梁等三鎭內吾老梁較量還分餘穀爲二百五十餘石乫軒洞餘穀爲一百四十餘石嗭洞則不足爲三百五十餘石以吾老梁乫軒洞兩鎭所餘者移補則似爲便好以此分付价川所管金城鎭較量還分餘穀爲二百三十石區處非難使道臣量宜處之至於會案各穀之皆以小米代捧地方官所請出於便民之意特爲許施恐似無妨寧還所官寧城鎭戶穀相當不必更爲擧論陽德所管兔城鎭較量還分餘穀不過百餘石此亦不必更爲區處上項四十二鎭堡逐鎭論列者蓋除去其腐朽反作虛留反閱時欠縮等條只就時存及那移之不可不捧者停退未捧之自當次次還捧者荒麤簸揚後實粒作石者而較量言之此則必使營邑鎭曉然知之然後可無眩於擧行之患而若其細節間潤色之在乎道臣之細入思量除害利民之如何當此宵旰西顧必欲大更張大釐正之時雖不更加申飭居宣化之地者豈不思所以盡心對揚乎至於各鎭犯科鎭將之名登啓本者不可不一番拿處使後來者知所懲畏斷不可已矣如是釐正之後若耗上殖耗而一例置之則十年之後穀多病民之弊必復如前自今以後其生弊與否令道臣限十年狀聞區處之意別爲定式至若柔院鎭許多弊端前此道臣別爲狀聞而其時聖敎如此今此覆啓之中所當一體論列而但其折米都數五千三百八十三石零內二千五百三十七石零虛錄反作一千七百九十五石零空殼各倉所在粟三千五百九十一石零內實粒粟只爲一百七十九石零空殼至爲三千四百十二石零一鎭之中如許逋欠曾所未聞若欲鱗次徵捧則二百七十戶之民必將擧懷逃散之心若欲一例蕩減則國穀之虛耗姑捨勿論日後鎭將之不爲盡誠典守吏民之不爲嚴畏國法卽必然之勢臣於此實不知何以則爲得中請博詢廷臣而處之恐爲得宜犯科該鎭將亦令王府從重勘處允之敎曰條列甚詳竝依草記施行其中更爲狀聞者卽令論理狀聞切勿如前因循事嚴飭而昨年因停退蕩減之擧必有虛實相混之弊雖一一精細無錯此狀啓卽昨冬修啓者以此穀簿難以的信更令道伯將此回啓推移排比秩秩區別狀聞各鎭穀物釐正之後限十年狀聞區處一款亦令道臣待出場揭板於各鎭俾爲民之擧久而不懈柔院鎭事寧有如許事理乎然不可以屢千石虛錄與空殼侵徵於數百殘戶虛簿之指徵無處者空殼之發賣無路者以該郡守沈樂洙別定差使員馳到本鎭大會民人火其簿燒其殼而逋之可捧穀之可分者亦皆分別報營以爲轉聞之地莫曰弊之出自何年有法則豈可論首犯鎭將如可査出卽其地定配時鎭將之飭敎之下不思贖罪之方肥己虐民之事西歸之帥臣言之補還之鎭將亦言之豈不無狀之甚乎該僉使尹進五令道伯拿致營門嚴棍道內充軍旣始之事豈可泛忽以關係民隱不憚酬應如是申複道伯若於査櫛區別之除一有不謹其可曰體委寄之意乎竝以此意嚴飭
정조 16년 · 강
飭邊禁弛緩之弊
정조 16년 · 목
備局啓言平安兵使柳孝源以薪島搜討之難免弛緩龍川府使柳光國彌串僉使李烜等罪狀令廟堂稟處道臣亦以此狀啓矣所謂漁採之類旣已驅逐出洋之後不必以此上煩朝廷狀啓辭緣請置之允之敎曰後復禁弛有如前雜亂之弊兵使自斷處置地方官及邊將拿致嚴棍俾有實效
정조 16년 · 강
命定惠寺上言僧令道伯嚴刑照律仍飭另察寺弊
정조 16년 · 목
備局啓言湖西四寺蹲杮進上之一齊革罷在僧從實爲莫大之惠澤而忽請復舊至有上言之擧必有甚麼委折故關問道臣今見所報定惠寺僧再瞻因禁葬受刑官庭欲爲上達之計托以豪强侵漁仍請進上復舊頑習可痛僧再瞻刑推一次照律之意分付道臣此後以進上革罷之故官屬與有班名之人或有凌侮侵逼於寺衆之弊則續續廉探各別重治使朝家惠澤有始有終之意請申飭允之敎以各別嚴飭此後更以僧弊之無減於進上蠲減之前有所登聞則不飭之道伯重推當該地方官直捧拿處傳旨以示示信之意
정조 16년 · 강
命各道軍餉及還上未準捧守令邊將依事目勘處
정조 16년 · 목
備局啓言軍餉居末拿問居二決杖居三推考還上居末決杖居二推考居三勿論旣有元事目而卽見平安監司洪良浩咸鏡監司李文源忠淸前監司朴天衡軍餉還上捧未捧狀啓則平安道新軍餉居末龍川前府使宋益休居二嗭洞權管南宮烈居三植松萬戶鄭仁大新還上居末車嶺前僉使李彥緖居二宣川府使尹範敍居三嗭洞權管南宮烈舊軍餉全未捧龍淵別將尹興權金城別將李熙修舊別軍餉全未捧城山別將朴以徽舊還上未準捧殷山縣監徐有鍊舊還分補城穀全未捧慈母山城別將朴文曾咸鏡道新還上居末鐘城府使梁垸居二文川郡守洪樂淵居三三水府使吳載衡忠淸道新還上居末德山兼任海美縣監李永喆居二淸風府使洪喜榮新軍餉居末德山兼任海美縣監李永喆云矣新舊還餉未捧居末居二居三及舊還餉全未捧守令竝依事目勘處至於設賑邑鎭自前有分揀之例龍川府使宋益休植松萬戶鄭仁大車嶺前僉使李彥緖宣川府使尹範敍三水府使吳載衡竝依事目勿論之意請分付允之
정조 16년 · 목
禁府啓言庇仁前縣監白東備原情以爲慶尙道左倉漕船十七隻閏四月二十一日酉時過本縣後洋故無弊護送幾至洪州之元山島猝遇大風雖難以人力下手本境致敗至於四隻則不職之罪在所難免云矣請刑推得情敎以以草記區別功議考律勘放又以白東備罪杖八十收贖奪告身三等放送啓允之
정조 16년 · 강
配罪人李圭永于黑山島
정조 16년 · 목
忠淸監司朴天衡狀啓以爲槐山郡殺獄罪人陰孝寬築踏兪彥得第三日致死此獄則孝寬自是原居豪橫之漢彥得卽一流寓孤獨之蹤則平日孝寬之蔑視彥得可以想知而含慍於布價之强索發憤於辱說之遽加以必欲逞毒之心深夜送弟誘引招來則其快意亂打之狀不待廁灰塗吻之供而可知其無所不至多少傷痕姑勿論口鼻出血三日致命明爲內傷之崇孝寬之一向抵賴尙不輸款尤爲獰頑成獄償命斷不可已方令同推期於取服忠州牧殺獄罪人許昂縳打僧致允第六日致死此獄則藉其班勢蔑視山僧場市相逢之日快意亂打之不足而至於縳之縳之不足而至於沈水則其擧措之絕悖手勢之獰毒可以想得兩肋脊背係是要害之處而血癊堅硬傷損大叚則雖無病者難保其得活況新經時疾之人乎許班打僧之說一市喧傳致允臨死之托上佐明告則渠雖欲多般發明得乎成獄償命無容更議故方令同推期於取服忠州牧殺獄罪人李米奉敺打李世萬第三日致死此獄則世萬米奉二人自是平日仇視之間而猝遇於暮夜無人之處宿憾兩激限死鬪開伊時光景雖無立證之人而畢竟世萬被打僵仆至於三日內致命則此獄元犯非米奉而誰也五處頭穿已是要害之地而生前胷膛之劇痛死後兩鼻之血流明爲內傷之崇則烏可以詞證不備置之罪疑之科乎李太順招內雖以世萬自撞其頭之說爲米奉發明而自撞其頭者一二次猶或可也而豈至於至四至五之理乎大凡獄情有邂逅致死者有設心故殺者今此米奉之獄死非邂逅跡涉故殺究其情節有不可輕易參恕取服償命在所不已故方令同推期於輸款敎曰槐山囚陰孝寬獄則若非孝寬之下手豈有彥得之致命不可以傍無參證事出暮夜爲一分起疑之端而口鼻血湧一款最合商量孝寬之當下手勢設令極獰忒毒仰合面旣無必死之痕損則單內傷何至於大失血乎過吃酒多喫飯而旣醉且飽肚臓迷離一邊遭蹴踏一邊發嘔衂則參跡究理或似信然然則彥得之死由於人乎由於渠乎觀此檢狀及推題斷斷於族類之强弱舋舋於圖溷之光景莫嚴者實因而臆逆懸錄莫愼者詞證而捨却肯綮所謂錄啓跋語尤無依據但稱致命之內傷不辨內傷之所以然如許獄案何以判下當該道臣推考檢官推官等從重推考令新道伯嚴飭推官出意見盤覈以聞事分付忠州囚許昂獄則屍親發告也旣言染汗未退熱屍帳痕損處亦說渾身之黃白此所以推官報辭之致疑於因病致死者藉使死者病餘喘喘死如隔▣無許哥之打之則必不致斃於許哥面前殺厥僧者非許哥而何似此獄理別無留難之端然厥僧之病果在垂死之境無關於打與不打亦令新伯拔例更査如無疑端仍爲訊推不然具意見狀聞事分付同州囚李米奉獄則世萬之生前行事可謂殺無惜殺之者非士師則殺死償命烏可已乎然世萬自來悍毒與人相開輒以石塊自撞不厭其肉之綻而血之濺云爾則今所謂米奉之打者安知非世萬之自打乎且況米奉羸而世萬强世萬之所居在於隔籬籬下有壯長親屬數箇漢而米奉則與之共力者特不過四寸太順一人世萬之噤口甘心與世萬親屬之不救不恤亦豈非常情之外乎其在求疑無疑求生必死之方合有十分審克之擧米奉嚴刑一次減死定配又狀啓以爲燕岐縣殺獄罪人洪明烈犯奸梁召史飢餒第五日自盡致死此獄則梁女之致死旣由於明烈之强奸則揆以法理明烈烏得免逼死之律而第觀前後檢招則梁女之成奸已在於再昨年八月而其間七朔之內別無幾微之見色忿恚之發言矣忽於翌年二月始爲悲泣不食至於致命此何委折槪以事情推之則因强成和蹤跡漸露內爲本夫之操切外爲奸夫之强逼迫隘靡措遂至決死當初事端雖曰專出於洪哥淫悖之行而畢竟自處未必盡由於洪哥强奸之致則斷以逼殺之律置之償命之科有欠審愼而以臣淺見有不敢擅便公州殺獄罪人趙巴金敺踼韓三伊翌日致死此獄則巴金甘得兄弟兩人扶曳三伊大叚閧開之狀明有金行郞之看證則其爲元犯必不出於巴金甘得二人之中而所謂甘得先卽逃匿於上典之家敎嗾屍親勸成私和則緊歇間其手犯可以想知而屍親諸人之招反爲求鮮只巴金一辭驅罪此何委折固已可疑甘得捉來之後甘得則專誘於其兄巴金則無一辭自服無識常賤雖不可擬議於古人而一分天彝渠亦不泯則替弟自當又安知不出於爭死之義乎斷以元犯雖因屍親之招而終不能無疑且其自服係是兄弟之間亦有所難信雖是兩次輸款之後合有十分參量之道而以臣淺見不敢擅便堤川縣殺獄罪人諸癸孫敺打嚴厚采第九日致死此獄則以傷處言之則三檢所報皆是靑黑柔軟等形色而一無血癊堅硬之處則所謂傷處旣無明執以詞證言之則金道治一人只見其扶執相詰而敺打踢蹴之狀亦不及見則所謂詞證亦未俱備傷處旣不眞的看證又不分明而只以犯者一擠卽仆之供定爲斷案者終欠審愼之道屍親唾血便血之招歸之內傷元犯勸飮人糞之說屬之時疾皆非公證不足準信而至於屍親家喪衣問卜之事埋葬給需之請亦有所可疑者若使死者眞箇被打傷重至於致命則喪衣何關於被打之崇而葬需豈足爲雪憤之道乎雖曰無知常賤似無是理揆以獄體參以事情姑從罪疑之文合置酌決之典而以臣淺見不敢擅便敎曰燕岐囚洪明烈則外面驟看雖似强奸已成及因奸威逼兩件事而細究情法亦不襯着蓋明烈之强劫已自往年八月云云亦出於梁女之口而乃於過半載之後始爲判死生於明烈之手者抑何委折乎假使梁女眞箇有羞赧欲死之心則固當於被劫卽時決性命暴心事之不暇而今此隱忍含默何其久且遲也明烈之乘醉跟尋雖曰爲挑新憤起宿火之厲階前則强劫後則詬辱强劫與詬辱孰輕孰重當初覆檢之已先起疑前後道臣之每欲傳輕俱不無意見此囚則但當以由我照處所謂明烈旣非常賤煞有班名而行奸則甘作强暴之事肆惡則又出刺殺之說恣行胷臆略無顧忌擧措心術俱甚駭痛當死不當死姑無論似此兇頑之漢不可無嚴法重治明烈分付地方官就梁女所埋處大會民人嚴刑限己身減死定配公州囚趙巴金則傷處著而詞證備死者之死似無可疑第其正犯一款不出兩人當於巴金甘得兄弟之中定執換易而欲以巴金爲首則甘得已逃欲以甘得爲首則巴金自當囚而服者爲正犯乎逃不服者爲正犯乎況兄弟爭死雖難責之於蠢玆愚氓而巴金之終始替當良心不泯事足嘉尙甘得之一直推誘頑肚無狀律宜加倍然則此案如之何究竟爲可問于有司必曰舍巴金而取甘得云爾此固無害於敦俗之政而若使爲甘得者之實犯或者有一毫䵝䵢則亦非平允之義向於長湍抱川之獄以兄弟爭死竝從輕典此案則兄雖替當弟乃推誘湍抱之已例亦不可倣用然疑獄則疑獄兩犯則兩犯旣知其疑獄而以替當者牢定有所不忍明是爲兩犯而以推誘者硬執亦甚不可勢不可不皆付之寧失不經之科而巴金疑中有可獎者甘得疑中有可痛者巴金則嚴刑一次放送甘得則嚴刑一次定配堤川囚諸癸孫則殺死之獄以痕損爲執定之斷案則癸孫之獄所可疑者不過左肋脅一處而初檢曰微赤而柔軟覆檢曰靑紅而柔軟至於三檢亦只曰靑黑而不堅硬三檢如印一板厚采之致命傷若云在於左肋胷則軟而不硬者其可謂之痕損乎但囊一庫雖皆曰膨脹亦皆結之以柔軟則執柔軟而斷以痕損尤非重殺獄之義相開雖有公證毒打實無明贓當其輪氣熾行之時癸孫以方痛之人與厚采接身同臥互爲扶執安知無傳染於其間而囊之膨脹亦安知非熱結之驗乎由前由後正合從輕癸孫特爲刑配
정조 16년 · 강
水原府使李敬懋以本邑武士試取形止馳啓
정조 16년 · 목
狀啓以爲朔試射規矩謹依傳令後錄辭意園底邑底武士等同月十二日一齊聚會先自小布試取而申後始雨仍爲撤試三更以後大霔洽爲二犂餘高燥之地擧將移秧武士等間多業農之類姑許退去三月閏四月兩朔貫革待開霽更爲發令畢試後別單修啓計料敎以兩朔柳葉箭試取之類待夬晴後試取而其前則切勿等待俾無妨農之弊已試者先爲修別單狀聞公事雖不酬應此卽爲所重之擧也待別單來到當爲分等施賞矣頒賞則追試開場日分給追試入格者頒賞更令待令必有往來之弊三中四分以上待判下邊三中人各給木布一匹米二斗貫二中木一匹米二斗貫邊木一匹邊二中米二斗式仍於試場分給木布用外帑庫所在米則大同米當納條除給報該廳
정조 16년 · 강
遣傳香承旨馳詣宗廟景慕宮奉審摘奸
정조 16년 · 강
召見閣臣于重熙堂
정조 16년 · 강
水原府使李敬懋以本邑武士小布入格別單馳啓
정조 16년 · 목
狀啓以爲二月四月五月三朔小布入格人等修正別單新挈眷武士來歷成册一件竝以修啓三月閏四月兩朔柳葉箭試射待快晴擧行計料敎以二月朔試射小布一巡閑良房在明五中直赴殿試折衝崔道義四中加資出身嚴思勖等六人三中各米四斗旗牌官朴震晃等二十七人二中各米二斗四月朔試射小布一巡折衝李得弘五中李根郁四中竝加資閑良牟景郁四中直赴會試折衝全恒一十二人三中各米四斗折衝朴弼國等二十人二中各米二斗五月朔試射今朔異於他朔論賞當拔例爲之小布一巡閑良柳聖台邢時運四中竝直赴殿試三中十三人內折衝崔道義出身崔泰得嚴思勖金仁厚等四人半熟馬帖代各木二匹布一匹賜給閑良兪漢宗等九人竝直赴會試二中折衝李根郁等三十三人各木一匹一中嘉善文世俊等八十三人各米二斗賜給木布以外帑庫所在取用米用大同米而頒賞則柳葉箭開場日爲之直赴帖及敎旨成送于畿營
정조 16년 · 강
飭諭水原府使李敬懋
정조 16년 · 목
敎曰雖値齋日此亦爲所重使之試取以聞而傳今祗受後試取成册當依例報于壯勇營而忽送於政院成册之呈于政院果有前例乎予視水原如視京營而該府使對揚之慢忽愈往愈甚飭敎之墨未乾有若不知者然此雖一事萬萬未安後勿如是事回諭
정조 16년 · 강
禮曹請以十七日設行永寧殿慰安祭允之
정조 16년 · 목
殿西月廊瓦子因兩墜落也
정조 16년 · 강
遣傳香承旨馳詣永寧殿奉審摘奸
정조 16년 · 강
召見承旨于重煕堂
정조 16년 · 목
具翼善冠袞龍袍乘輿出月覲門入逌覲門詣本宮降輿入齋室少頃詣版位行禮陞詣宮內奉審訖還入齋室少頃乘輿出逌瞻門入弘化門由協陽門還內
정조 16년 · 강
重推訓鍊大將徐有大
정조 16년 · 목
承旨李百亨啓言今日出宮時承史詣閤之前狹輦軍徑入拱辰門內事極駭然該營大將不能檢飭之失在所難免請從重推考從之
정조 16년 · 강
命嶺儒封章時阻搪守門將令該府拿問嚴勘仍罷前承旨李翼晉職
정조 16년 · 목
兵曹啓言日前嶺南儒生懲討之疏事體至重而門將阻搪之說極爲驚駭請當該守門將爲先汰去令該府拿問嚴勘允之敎曰承宣之徑先不捧雖出於未見其疏而未及知疏語之如此如彼姑無論其爲莫重莫大之事人孰不知而無難呼來斥去者大關人事上昨欲處分姑含忍矣觀此草記果有阻搪之擧當該坐直承旨罷職以尊事面
정조 16년 · 강
特放時囚李濟萬罷前承旨申耆職施前持平柳誨不敍之典
정조 16년 · 목
禁府啓言前承旨李濟萬處問以逆九窮凶極惡之情節實是亘古所無萬剮猶輕之劇逆大憝凡在血氣之倫者孰不欲手磔口臠斷腕割贅之不暇而汝獨何心敢於九宗逆節已露之後禁直公坐綢繆往復顯有顧憐之色少無若浼之意其常時親密之狀昭不可掩而放恣無忌又胡至此賊九旣囚南間防守至嚴則未徹之供草從何得見前佐郞柳誨緘答及問啓以供草謂之非吏書非謄本而間間塗乙云則汝所見之供決是逆九之自寫汝送人取來乎逆九暗傳相議乎居間往來者果是金吾吏卒乎抑是汝所帶下隸乎柳誨又謂一簡中分爲兩段而一段則傳看一段則終不出給云此是汝不可掉脫之肯綮傳看者旣是供草則秘諱者果是何許文字供草旣已通議則當有書尺之往復汝所秘諱者必是逆九之書尺手執細看嗟咄愛惜之狀騎曹堂郞傍坐目擊則此非但聲氣之相通必有脈絡之相關汝以何意作此絕悖叵測之事柳誨又謂汝見逆九供招先有嗟惜顧藉之意仍稱罔狀罔狀而未聞嫉辱之言云凶如逆九而泛稱罔狀者苟有一段秉彝之天者豈忍發此話頭哉證左昭然百喙難鮮到此地頭汝何以發明乎交通凶逆之情節毋敢隱諱從實納招李濟萬供以爲涉世昧方受人惎嫉陷此罔測之科恨不能卽地剚腹以明至冤極痛之私何幸口招有命申暴有路矣逆賊九宗之極惡大憝凡在橫目之列者孰不欲食肉寢皮乎本月十一日入直內兵曹則逆九之招去夜入呈政院啓目朝下故在院承旨申耆以同憤共嫉之意手自抄錄伴書送致曰佯狂的實云云故披見曰供辭有條理病狂者如是乎佯狂可知因傳看於本曹參判李鎭復而郞官柳誨適在傍請見故出給則柳誨亦曰果然佯狂不下馬之事我亦聞知云故仍爲備說逆九平日行已陰險宅心憯毒其間酬酢不過如斯而已至於柳誨所云簡紙兩段事則供草謄書原是一通文字豈有分爲兩段之理其所謂兩段云者必是與供草伴來之小札在於坐側故柳誨見此認以爲兩段也其所謂塗乙云云爲日稍久未能詳記其幾處幾字而間或有之其所謂罔狀云者九宗言語貌狀本來罔狀妖惡故果爲罔狀之說若言其劇逆之案則何可泛稱以罔狀乎其所云未聞嫉辱之言只聞罔狀云云者渠欲白地誣人故諱却嫉辱之言拈出罔狀二字作爲嗟惜之目豈不叵測之甚乎若與柳誨一番對質則自可立卞矣厚蒙國恩未報萬一區區秉執只在於明義理嚴懲討忽被誣衊於千不近萬不近之地莫非窮命所致伏地涕泣惟願速死而已云矣供草之爲逆九自寫與否卽此獄之肯綮而渠以得見於喉院極口發明參坐之騎堂亦以爲來自喉院而囚供則謂之喉院伴書送致騎堂則謂之濟萬送人得來此爲相左之端片簡之分爲兩段則囚供與騎堂之言俱以爲一是供草一是喉院小札而所謂小札旣非逆九之往復則有何可諱可秘而終不傳看於騎郞乎至於罔狀云云則渠雖欲以泛論逆九本來爲人等說漫漶納招以騎郞緘辭及問啓觀之顯有嗟惜之意仍發罔狀之稱云者寫出語脈的有條理決不可以囚供之粧撰取信渠以出入法從之蹤目見凶逆之供草少知懲討之義果有明張之色則顧惜之目奚爲而至哉渠所自明節節違錯泣前親密之狀伊日顧戀之意一味牢諱終不直陳有不可以曾經侍從拘於常格平問盤覈而止請刑推得情敎以捧招在於替直前一日而謄本又是承宣以還下之本書送者云爾則囚人之書云云自歸白脫至於嗟咄愛惜一款設有眞箇其然之心揆以常理豈或發口於堂啓之後乎且況參聽兩人之說亦無信然之執贓亦可謂落空到今別無更査之事亦無爲罪之端惟是謄本之勿論求見與送示雖似沒緊此亦不然九宗佯托與否人莫的知凡在輿情孰不疑情則啓目還下也欲知事實之何居求而見之不是異事李濟萬特爲白放此非未下批之疏箚亦異未入啓之供案則依其言謄送未必不出於共憤之意而若勿謄送必無葛藤又不自書人豈爲惑如許承宣須有懲罪之擧可爲省事之方當該承旨申耆亟施罷職之典疑似之跡增衍猶不韙況本非疑似之事乎渠旣錯料至此則伊後卽叨臺銜登於請對之筵參於訊鞫之時而噤若吞棗不出一語及當他臺發啓査問於渠渠乃挺身作證査之又査竟歸於無意味由前由後烏可免罪前持平柳誨施以不敍之典
정조 16년 · 강
命平壤碧只島代土望定慶壽宮次知中使令內寺府刊名訐訴宮監卽其島充軍陳告漢捉送本道依律嚴刑仍飭他宮房各衙門營門毋復犯禁
정조 16년 · 목
平安監司洪良浩狀啓以爲平壤府碧只島新島延福君張末孫賜牌田結斥賣事有詳査狀聞之命矣詳査牒報之意發關知委於平壤府則庶尹鄭華淳牒呈以爲本府紙筒上文書一一考閱則碧只島粵自開邑在於本府大同江下流乭串坊而周回二十二里昭載於輿地誌島民百餘戶世傳耕食康熙甲申京人尹宗殷稱以碧只島內直浦泥生新島處八十八結正德十二年渠之外外九代祖延福君張末孫折受云誣呈上言令本道査處而査官殷山縣監査報內民人文書在於正德初延福君折受在於正德末年且其文書四標東自新島西至碧只島兩島間直浦泥生處摘奸則所謂直浦果處碧新兩島之間而潮進成浦潮退成陸廣不過四五把深不過二三丈而兩崖懸高陸土相連萬無泥生泥落之勢且碧只島幅圓不過十餘里新島幅圓不過七八里合計兩島總不滿百結之地則直浦泥生處八十八結之說竟歸捕風其爲文書虛僞的實之意論報則其時監營以宗殷無罔上言依律論罪事啓聞矣因刑曺啓下關尹宗殷自本道定配後平壤人金世蓍等處決立案成給康熙丁亥尹宗殷又呈上言行査本道査官中和府使査報內宗殷以碧只島周回二十二里載於邑誌二十二里尺量外其餘泥生推尋云云故從其言尺量則碧只島周回十五里三百三十七步以邑誌所載二十二里較之則所縮爲六里二十三步宗殷更無執言之端自外退走康熙戊子尹宗殷又呈上言移訟于漢城府則自該府推捉島民査實後退黜宗殷康熙辛丑尹宗殷子夢旭又呈上言行査本道則巡營以年久勿施退黜雍正庚戌尹夢旭弟夢規自願屬公于司僕寺與本寺差人威脅打量因島民等上言夢規以盜賣田畓罪刑推一次機張縣定配雍正辛亥尹夢規稱以放賣於暎嬪房率宮差來侵島民自本宮粘移勿施雍正壬子自貴人房稱以買得於尹夢規令本道打量則自營門令本官與宮差眼同摘奸後啓聞矣備局回啓內宮家則徵本價於尹夢規碧只島則民人處依前耕食知委事判下乾隆戊午尹夢規與島民接訟於京兆而經年未決矣修撰洪重一上疏以爲臣聞關西島民與宮房有訟田之事經年不決云毋論事實之如何宮房之與民爭訟已非美名亦傷國體設令宮房給價買得者惟彼許多民百年耕食累訟得決之地又不免與宮房千里應訟則彼嗤嗤無識必將歸怨於國家噫宮房所不乏者財又何必買取民田以招遠民無窮之弊乎令若特令該曹停訟宮房還退則奚但一島之民鼓舞誦德德聞所及遠通必將頌殿下恤民之盛意云云批旨以依施判下碧只島相訟田畓時執民人等處無弊耕食之意別爲曉諭事自刑曹行關本道庚辰慈山人李天浩平壤人韓萬太等持漢城府紙筒上文書來侵島民自本府以前後十八度決訟事牒報矣題辭內李天浩韓萬太等嚴刑取招云云故李天浩杖一百後洪原縣定配韓萬太利城縣定配乙酉榮川居張泰壁呈議送以爲渠之九代祖延福君張末孫賜牌田畓累世執持逮至六代祖壬辰倭亂時各樣文券置于外孫尹姓人家矣碧只島文券爲尹孫夢規倫出至入於官庫中賜牌文券願爲出給云云而不爲出給壬辰張泰壁張泰規又爲來推其文券自營門以不敢轉賣之意捧侤音後出給文券矣泰壁持文券仍侵島民故所給文券一一還推後張家兄弟逐出境內辛丑榮川居張弘蓋張南采等呈議送以爲渠之十代祖延福君張末孫賜牌文券卽爲出給云云又不出給昨年十二月榮川居張載坤呈議送以爲渠之先祖延福君勳券推給云云而勳券則無有只有打量成册故以不敢起鬧之意捧侤音後碧只島打量成册一件出給矣今年二月張載坤呈議送更請前後文券十六度及營門粘移草一度一倂推給云云而自本府論報營門依前藏置矣蓋此訟自康熙甲申始爲起訟前後見屈不知幾十次而屢被從配之律況因判付島民等處成給決立案則尤無所更議張載坤敢生僥倖之討有此京關更査之擧此必載坤欺瞞該司之致今若依京關打量則百餘戶島民將有渙散之境打量一款不得擧行事牒呈矣今此田訟以言乎土地則所謂直浦泥生廣不過四五把而潮水出八今無形址初不關於碧島新島全地則境界之不襯一也以言乎文券則張哥所稱延福君折受文蹟見失於壬辰倭亂而所持打量文書四標亦爲相左則文券之無憑二也計其年條則民人文書在於正德初年今過二百餘年揆以六十年大限不啻倍簁則斷以法典初不當聽理且尹哥張哥互稱外孫眞孫迭相起訟動輒見屈今過二十度則本事之無理昭然自著而況已經判下決給民人刑配訟者亦近百年之久則今又欺瞞官家欲奪累百民世傳之土者萬萬痛惡請令該曹査出陳告人勘以非理好訟之律敎曰宮莊折受豈或許之而此係十許年前免稅處代土之故雖不防塞所謂延福君者以討平李施愛之功受賜王牌田結見失於島民而來囑該宮願賣其土云者推以事理不但語不成說渠若知其見失欲爲還推則惟當推給而已此所以起疑而別爲行査者也觀此狀辭果不出所料比所料尤孟浪此邊浦落彼邊泥生形止難辨則何異於六里靑山乎自康熙甲申奸民輩迭相起訟者二十餘度屢次上徹輒歸落訟竟有起訟民人刑配之判下則焉敢又爲此攘奪蠶食之討乎且況故玉堂洪重一疏語亦及此島事聖批許可近來民習雖曰不良敢以已經處分之事如是干囑乎當該次知中使令內寺府刊名下去宮監之不卽逃還敢以無理之說訐訴內需司全事欺隱情狀痛惡卽其島充定軍役其餘司差令道臣星火逐送大抵宮結陳告爲弊滋甚之致特罷四口一賞之法又以誤告者罪律增錄於大典通編則未幾犯科若此如許奸細之從若不加倍勘治何以信法乎當該陳告漢令該曹捉送本道島民所見處嚴刑依通編律施行事分付此後更以此島事起訟訟者直爲刑配事申飭該道凡事擧一當反三矣代土之應在充給者作奸乃爾他餘宮房衙門營門安知無是弊乎又況壯營新設之地亦有屯土則雖有前此陳告一款嚴禁之命而宜加申令若以陳告二字入耳則雖有十分無弊處直以誤告律勘治事分付該營及該曹向於金山成昌香炭名色亦有措辭下敎而近聞永陵香炭之在西邑者亦多差入之爲弊邑倅歸奏於筵席雖未知信然而亦令道伯另加察飭
정조 16년 · 강
命延安府失火民戶別加顧恤
정조 16년 · 목
黃海監司李敬一以延安府東面石串坊民家三十一戶失火延燒老除姜驗尙燒死啓聞敎以別加顧恤期於斯速奠接小殘獨戶還上身布停退死者則蕩減生前還與布事回諭
정조 16년 · 강
飭直閣南公轍副司果李明淵書進朔書
정조 16년 · 목
政院以公轍明淵等今朔朔書無緣不書啓請禁推敎以嚴飭書進
정조 16년 · 강
召見藥院提調鄭昌順于重煕堂